Villy Søvndal (SF), 2004-11-10:
I himlen er der efter sigende mere glæde over én synder, der omvender sig, end over 99 retfærdige.
Hvis det er rigtigt, synes jeg egentlig også, der er grund til at glæde sig i Folketinget i dag og følge den samme gode skik.
Det synes jeg bestemt ikke man skal bebrejde hverken Venstres ordfører eller de Konservatives ordfører eller Dansk Folkepartis ordfører.
Jeg synes tværtimod altid, man skal glæde sig, når folk ændrer tale, når de pludselig taler meget varmt for ting, de tidligere har talt meget hårdt imod.
Det er jo et udtryk for, at man kan blive klogere undervejs, og det synes jeg bestemt ikke der er nogen grund til at bebrejde nogen.
Regeringens bebudede børnepakke, som jo blev bebudet i vinterferien, tror jeg, af den daværende socialminister, betød jo, at der nu skulle ske en række ting på børneområdet.
Det er så ikke blevet til så meget, men det synes jeg heller ikke, man skal bebrejde ministeren, for det er jo godt nok at have mange gode ideer.
Her står vi så med det, det så blev til, og desto gladere synes jeg, man skal blive over, at det overhovedet blev til noget.
Det vil vi så også godt rose at der overhovedet kom noget ud af, at ministeren ikke fuldstændig lod sig skræmme af mændene i regeringen til ikke at ville noget som helst.
Der kom nu ikke det ud af det, som blev bebudet – men sådan er det jo nogle gange i politik – men derfor er vi glade for det, der så kommer.
Vi vil være optaget af undervejs i udvalgsbehandlingen at se på finansieringen af det – de 100 mio. kr. hvert år – og se på, om det rækker til det, der nu også skal gennemføres.
Vi er i øvrigt tilfredse med, at pengene uddeles over bloktilskuddet, for det ville have været lidt underligt, hvis man havde valgt en form, hvor de kommuner, der har levet op til det, man kan forvente, ikke fik noget ud af de penge, der kom, mens de kommuner, der ikke havde levet op til det, de skulle, fik belønningen for så at få dækket regningen ind.
Den del af finansieringen er vi tilfredse med, men vi er meget usikre på, om der er penge nok til at gennemføre det. Vi har været meget optaget af sammenhængen mellem familie- og arbejdsliv, hvad også andre ordførere har været inde på.
Det er jo helt givet, at når Danmark på en række punkter børnepolitisk står stærkere end andre lande, er det lige præcis, fordi det er lykkedes os i langt højere grad at kombinere familie- og arbejdsliv, så man både kan arbejde og have børn samtidig i familierne.
Det, vi godt ville fortsætte med, når denne her diskussion slutter, er kvalitetsdiskussionen i vores daginstitutioner.
For et er at have plads, noget andet er at konstatere, at stadig flere børn på grund af de mange pladser, der blev skabt i 1990'erne, derfor befinder sig i daginstitutioner, men så er det altså også helt nødvendigt at diskutere det, som også forældrene er mest optaget af, nemlig kvaliteten af de tilbud, vi giver.
Sandheden er, at en stor del af udbygningen har fundet sted ved, at der er blevet puttet flere børn ind på mindre plads med færre voksne omkring, og derfor har vi brug for som den næste diskussion at diskutere, hvordan vi sikrer, at specielt de børn, der har brug for voksne omkring sig, får et bedre tilbud både normeringsmæssigt, pladsmæssigt osv., end der er i dag.
Det er efter SF's opfattelse den næste store diskussion på daginstitutionsområdet på samme måde som det også er en diskussion, hvor dyrt det skal være at have sine børn passet i daginstitutioner, og der forstod jeg også, at socialministeren i hvert fald på et tidspunkt syntes, at det var for dyrt, hvis man skulle betale langt over 3.000 kr. for at få et barn passet.
Så den diskussion vil vi også godt annoncere vi vender tilbage til.
Men summa summarum: Vi vil godt have nogle forhold opklaret omkring økonomien, men ellers er vi positivt indstillet over for forslaget.